Etelä-Suomen lumimyräkkä vaikuttaa perjantaina myös pohjoisen liikenteeseen. Antin päivän lumituiskun vuoksi esimerkiksi kaukojunien matkustajat joutuvat odottamaan niin junien lähtöä Helsingistä kuin perillepääsyä pääkaupunkiin. Myös lento- ja laivaliikenne takkuilee.

Helsingistä lähtevien kaukojunien aikataulu voi venyä parillakin tunnilla. Pohjoisesta saapuvat matkustajat puolestaan joutuvat odottelemaan pääsemistä Helsinkiin. VR:n mukaan junia on jonossa Tikkurilan pohjoispuolella ja matkustajia pyritään siirtämään junista myös busseihin.

VR kertoo, että ongelmien syynä on vaihteisiin pakkautuva lumi, jota ei ehditä poistamaan tarpeeksi nopeasti.

Myös lentoliikenteessä on myöhästymisiä. Esimerkiksi Finnairin aamupäivävuorot Oulusta Helsinkiin ovat olleet liki tunnin myöhässä aikataulusta. Kemi-Tornion ja Helsingin väliset lennot ovat pysyneet varsin hyvin aikataulussa.

Myrsky vaikuttaa laivaliikenteeseenkin. Tukholmasta Helsinkiin matkaavat matkustajalaivat Silja Serenade ja Viking Gabriella ovat useita tunteja myöhässä.